Sep 26,2016
ప్రభుత్వ సర్వీసులపై కన్నేసిన ఓలా, ఉబెర్‌..
న్యూఢిల్లీ : దేశంలోని దిగ్గజ క్యాబ్‌ సంస్థలు అయిన ఓలా, ఉబెర్‌ తమ సేవలను మరింత విస్తరించే యోచనలో ఉన్నాయి. ఇందులో భాగంగా ఈ సంస్థలు ప్రభుత్వ సర్వీసులపై దృష్టిసారించడంతో పాటు వాటికి ప్రత్యేక ధరలకు క్యాబ్‌లను నడిపే యోచనలో వున్నాయి. ఈ మేరకు ఓలా, ఉబెర్‌ సంస్థలు పోర్టల్‌ ఆఫ్‌ గవర్నమెంట్‌ ఈ-మార్కెట్‌ప్లేస్‌ (జెమ్‌)లో నమోదు చేసుకున్నాయి. ప్రస్తుతం ఒక్కో కేంద్ర ప్రభుత్వ రంగ సంస్థ ఒక టాక్సీపై నెలకు రూ.40,000 చొప్పున వెచ్చిస్తున్నాయని ప్రభుత్వ అధికారి ఒకరు తెలిపారు. ఈ క్యాబ్‌ సంస్థలతో ఒప్పందం ప్రకారం నెలవారి చెల్లింపులు, ధరల్లో రాయితీతో పాటు భారీగా నిధులు ఆదాఅవుతాయని వెల్లడించారు. తమ పనుల్లో భాగంగా ప్రతి ప్రభుత్వ శాఖ టాక్సీలను వినియోగిస్తోంది. కావున ఈ క్యాబ్‌ సేవలు ఆర్థికంగా అందుబాటులో ఉండడం..ట్రాకింగ్‌ సిస్టంతో దూరాన్ని నమోదు చేయటంతో పాటు బిల్లింగ్‌ విషయంలో కూడా కచ్చితంగా వుంటుంది. ప్రతియేటా కేంద్ర ప్రభుత్వ రంగ సంస్థల్లో ఇందుకోసం రూ.10,000 కోట్లు వెచ్చిస్తారు. వీటిల్లో పారదర్శకత కోసం గత నెల ఈ పోర్టల్‌ను ప్రారంభించారు.
ఇకపోతే ఓలా వచ్చే ఏడాదికి దేశంలోని 100 టాప్‌ కంపెనీల కస్టమర్స్‌ను కలిగివుంటామని ఓలా హెడ్‌ (కార్పొరేట్‌) అంకిత్‌ జైన్‌ పేర్కొన్నారు. కార్పొరేట్‌ ఆఫరింగ్‌లో భాగంగా ఇప్పటికే తమ సంస్థ పలు దిగ్గజ సంస్థలకు సేవలు అందిస్తున్నట్టు ఆయన వివరించారు. అలాగే పలు ప్రభుత్వ రంగ సంస్థలతో చర్చలు జరిపినట్టు ఆయన తెలిపారు. వాటి పేర్లను వెల్లడించేందుకు మాత్రం ఆయన నిరాకరించారు.
మీ స్నేహితులకు రికమెండ్ చెయ్యండి